送僧祖麟遊龍會
作者：王庭珪
朝代：宋

paragraphs: 大仰古禪窟，秀色摩穹蒼。
蜿蜒屬龍會，半壁開寶坊。
中有寂寞人，宴坐花雨傍。
杜門不說法，碧眼照胡床。
子昔喜行脚，拄杖走四方。
所至螺鼓閙，正作佛事忙。
是中不可住，令人心發狂。
却尋龍會山，夜深聞妙香。
起望山上月，千山同一光。
從來遠行客，終必還故鄉。
便當隨月歸，急掃松下房。
芒屩儻已具，留錢辦茶湯。